## Zakon o fondovima za kulturu

### NN 47/1990 (14.11.1990.), Zakon o fondovima za kulturu

# SABOR REPUBLIKE HRVATSKE

Na temelju člana 389. Ustava Republike Hrvatske, donosim

## UKAZ

### o proglašenju Zakona o fondovima za kulturu

Proglašava se Zakon o fondovima za kulturu, kojeg je Sabor Republike
Hrvatske donio na sjednici Vijeća udruženog rada 9. studenoga 1990, Vijeća
općina 9. studenoga 1990. i na sjednici Društveno-političkog vijeća 9.
studenog 1990. godine.

Klasa: 01-01/90-02/31

Urbroj 71-90-1

Zagreb, 9. studenoga 1990.

Predsjednik Republike Hrvatske

**dr. Franjo Tuđman, v. r.**

---

## ZAKON

### o fondovima za kulturu

Članak 1.

Za ostvarivanje ustavom i zakonom utvrđenih prava, potreba i interesa
društva u kulturi, sredstva se osiguravaju fondovima za kulturu iz budžeta
društveno-političkih zajednica.

Članak 2.

Radi zadovoljavanja svojih osobnih i zajedničkih potreba i interesa
u kulturi, koje se zakonom ne utvrđuju kao potrebe i interesi društva,
građani mogu organizirati odgovarajuće institucije ili na drugi način osiguravati
zadovoljavanje tih potreba, te za tu svrhu osiguravati potrebna sredstva.

Članak 3.

Prava, potrebe i interesi društva u kulturi utvrđuju se programom kulturnog
razvitka.

Programom kulturnog razvitka obuhvaćaju se svi oblici poticanja, razvijanja
i unapređivanja kulturnih djelatnosti što pridonose razvitku i unapređivanju
kulturnog života na području clruštveno-političke zajednice za koju se
program donosi, te utvrđuje njihov sadržaj i opseg, kao i način i razina
njihova zadovoljavanja

Članak 4.

Program kulturnog razvitka temelji se na osnovama politike razvitka
kulture.

Osnove politike razvitka kulture Republike donosi Sabor Republike Hrvatske
na prijedlog Vlade Republike Hrvatske temeljene na poštivanju kulturne
baštine hrvatskog naroda.

Na temelju prihvaćenih Osnova Ministarstvo prosvjete i kulture donosi
Program kulturnog razvitka Republike.

Ministarstvo prosvjete i kulture uz suglasnost Vlade Republike Hrvatske
može tijekom godine dopunjavati Program kulturnog razvitka Republike.

Osnove politike razvitka kulture u općini, odnosnu u gradskoj zajednici
općina, donosi skupština općine, odnosno gradske zajednice općina, na prijedlog
izvršnog vijeća općine, odnosno gradske zajednice općina. u skladu s Osnovama
politike razvitka kulture Republike.

Na temelju prihvaćenih osnova politike razvitka kulture općine, odnosno
gradske zajednice općina, općinski, odnosno gradski organ uprave nadležan
za kulturu donosi program kulturnog razvitka općine, odnosno gradske zajednice
općina.

Program kulturnog razvitka donosi se do 31. prosinca godine koja prethodi
onoj za koju se program donosi.

Članak 5.

Izvješće o ostvarivanju Programa kulturnog razvitka Republike podnosi
se jednom godišnje Vladi i Saboru Republike Hrvatske.

Izvješće o ostvarivanju programa kulturnog razvitka općine, odnosno
gradske zajednice općina, podnosi se jednom godišnje izvršnom vijeću i
skupštini općine, odnosno gradske zajednice općina.

Članak 6.

U budžetu Republike osiguravaju se sredstva za ostvarivanje prava, potreba
i interesa utvrđenih Programom kulturnog razvitka Republike.

Sredstva iz stavka 1. ovoga članka izdvajaju se na račun Republičkog
fonda za kulturu pri Ministarstvu prosvjete i kulture.

Članak 7.

U budžetu općine, odnosno gradske zajednice općina., osiguravaju se
sredstva za ostvarivanje prava, potreba i interesa utvrđenih programom
kulturnog razvitka općine, odnosno gradske zajednice općina.

Sredstva iz stavka 1. ovoga članka izdvajaju se na račun općinskog,
odnosno gradskog fonda za kulturu pri općinskom odnosno gradskom organu
uprave nadležnom za kulturu.

Članak 8.

Sredstvima Republičkog fonda za kulturu upravlja i raspolaže Ministarstvo
prosvjete i kulture u skladu s Programom kulturnog razvitka Republike.

U skladu s programom kulturnog razvitka općine, odnosno gradske zajednice
općina, sredstvima općinskog, odnosno gradskog fonda za kulturu upravlja
i raspolaže organ uprave nadležan za kulturu općine, odnosno gradske zajednice
općina.

Organi iz stavka 1. i 2. ovoga članlka svojim aktima propisuju način
i kriterije za dodjelu sredstava iz fonda za kulturu, kao i kriterije za
ocjenu ostvarivanja program kulturnog razvitka, te način rada i poslovanja
fonda za kulturu.

Članak 9.

Sredstvima Republičkog fonda za kulturu Ministarstvo prosvjete i kulture
osigurava izvršavanje Programa kulturnog razvitka Republike, te programa
dogovorenih s drugim fondovima za kulturu radi obavljanja kulturnih djelatnosti,
akcija i rnanifestacija od zajedničkog interesa, a osobito

- djelatnost ustanova kulture i drugih organizacija kulture od posebnog
interesa za Republiku, kao i onih utvrđenih zakonom,

- ostvarivanje kulturnih akcija i manifestacija od posebnog interesa
za Republiku, kao i onih utvrđenih zakonom.

- ostvarivanje programa zaštite spomenika kulture nulte i prve kategorije,
te programa zaštite muzejske i kazališne građe, kao i objekata prirode,
od interesa za Republiku,

- obavljanje arhivske djelatnosti i djelatnosti službe zaštite spomenika
kulture utvrđenih posebnim zakonom,

- podsticanje umjetničkog stvaralaštva,

- tiskanje vrijedne knjige i osiguranje sredstava za otkup knjiga za
potrebe knjižnica,

- razvitak svih područja kinematografije, proizvodnje i prikazivanja
filmova, te zaštite filmske baštine,

- obavljanje poslova matićčnih službi u djelatnostima kulture na Republičkoj
i regionalnoj razini,

- razvitak kulture u kulturno nedovoljno razvijenim sredinanka i područjima,

- ostvarivanje međunarodne kulturne suradnje na osnovi sporazuma i programa
kulturne suradnje s drugim državama, kao i s međunarodnim asocijacijama,
što ih je prihvatila Republika,

- zadovoljavanje kulturnih potreba hrvatskih manjina, naših radnika
i naših iseljenika u inozemstvu, te Hrvata koji žive izvan Republike,

- zadovoljavanje kulturnih potreba narodnosti u Republici,

- ostvarivanje sporazuma i dogovora o međurepubličkoj kulturnoj suradnji
što ih je prihvatila Republika,

- investiciono održavanje, adaptacije i hitne intervencije na objektima
kulture od posebnog interesa za Republiku,

- razvijarlje kulturnog amaterizma,

- mirovinsko i zdravstveno osiguranje samostalnih umjetnika u skladu
s posebnim propisima,

- ostvarivanje solidarnosti u kulturi, te

- ostvarivanje i drugih zakonom i Programom kulturnog razvitka Republike
utvrđenih djelatnosti, programa, akcija i manifestacija u kulturi.

Članak 10.

Sredstvima općinskog odnosno gradskog fonda za kulturu općinski, odnosno
gradski organ uprave nadležan za kulturu osigurava ostvarivanje onih potreba
i interesa u kulturi što su utvrđene programom kulturnog razvitka općine,
odnosno programom kulturnog razvitka gradske zajednice općina i posebnim
zakonom.

Ministar prosvjete i kulture odgovoran je Saboru a sekretar organa uprave
nadležnog za poslove kulture općine odnosno gradske zajednice općina skupštini
općine, odnosno skupštini gradske zajednice općina za provedbu i ostvarivanje
programa kulturnog razvitka i trošenje novčanih sredstava.

Članak 11.

Programom kulturnog razvitka svake društveno-političke zajednice potrebno
je osigurati postignuti stupanj kulturnog razvitka na području određene
društveno-političke zajednice i sredstva za ostvarivanje tako utvđenog
programa.

Članak 12.

Sredstva za osobne dohotke radnika u kulturi osiguravaju se u fondovima
za kulturu na temelju programa kulturnog razvitka u skladu s kolektivnim
ugovorom ili zakonom.

Članak 13.

Kao savjetodavno tijelo, u upravljanju sredstvima fondova za kulturu
i odlućivanju o njihovu rasporedivanju, pri organima uprave nadležnim za
kulturu općine i gradske zajednice općina, kao i pri Ministarstvu prosvjete
i kulture osnivaju se odbori.

Djelokrug i ovlaštenja odbora iz stavka 1. ovoga članka pri općinskom,
odnosno gradskom organu uprave nadležnom za kulturu određuje i njegove
članove imenuje i razrješava izvršno vijeće skupštine općine, odnosno gradske
zajednice općina.

Djelokrug i ovlaštenja odbora iz stavka 1. ovoga članka pri Ministarstvu
prosvjete i kulture određuje i njegove članove imenuje i razrješava ministar
prosvjete i kulture.

Članak 14.

Aktom organa uprave iz članka 8. stavka 3. ovoga zakona može se predvidjeti
da određene poslove fonda za kulturu obavlja direktor fonda.

Republički fond za kulturu ima direktora kojega na prijedlog ministra
prosvjete i kulture imenuje Vlada Republike Hrvatske na četiri godine.

Članak 15.

Za sredstva fonda za kulturu mogu se natjecati ustanove i druge organizacije
u kulturi, kulturni stvaraoci i drugi kulturni djelatnici na temelju svojih
programa i rezultata ostvarenlh djelovanjem na razvijanju i unapređivanju
kulture.

O dodjeljivanju sredstava zaključuje se s korisnicima sredstava fonda
za kulturu ugovor.

Sredstva fonda za kulturu daju se namjenski i mogu se koristiti samo
za namjene za koje su dana.

Sredstva fonda mogu se obustaviti ili tražiti njihovo vraćanje ako se
koriste protivno namjeni za koju su dana.

Članak 16.

Stručne, administrativne, pravne, financijske i njima slične poslove
fonda za kulturu općine, odnosno gradske zajednice općina, obavlja organ
uprave nadležan za kulturu općine, odnosno gradske zajednice općina.

Poslove iz stavka 1. ovoga članka za Republički fond za kulturu obavlja
stručna služba u sastavu Ministarstva prosvjete i kulture.

Organizacija i način obavljanja poslova iz stavka 1. ovooa članka uređuju
se aktima organa iz stavka 1. i 2. ovoga članka.

Članak 17.

Samoupravne interesne zajednice kulture, koje su osnovane i djeluju
prema odredbama Zakona o samoupravnim interesnim zajednicama kulture ("Narodne
novirle", br. 33/83. i 55/88.) zaključit će poslovanje i prestati
s radom 31. prosinca 1990. godine.

Sredstva, prava i obveze općinskih samoupravnih interesnih zajednica
kulture, odnosno Udružene samoupravne interesne zajednice kulture Grada
Zagreba, preuzimaju organi uprave nadležni za kulturu općina, odnosno Gradske
zajednice općina Zagreb, a sredstva, prava i obveze Republičke samoupravne
interesne zajednice kulture, preuzima Ministarstvo prosvjete i kulture.

Radnike općinskih samoupravnih interesnih zajednica kulture, odnosno
Udružene samoupravne interesne zajednice kulture Grada Zagreba preuzimaju
i raspoređuju organi uprave nadležni za kulturu općina, odnosno Gradske
zajednice općina Zagreb, a radnike Republičke samoupravne interesne zajednice
kulture preuzima i raspoređuje Ministarstvo prosvjete i kulture.

Radnici koji ne budu raspoređeni prema stavku 3. ovoga članka imaju
prava i obveze utvrđene odredbama članova 381. do 383. Zakona o upravi.

Članak 18.

Od dana stupanja na snagu ovoga zakona do 31. prosinca 1990. godine
sredstva za financiranje potreba u kulturi osiguravaju se na način predviđen
samoupravnim sporazumima i odlukama skupština samoupravnih interesnih zajednica,
te posebnim zakonima, koji su važili na dan stupanja na snagu ovoga zakona.

Članak 19.

Skupštine općina i gradskih zajednica općina obavit će potrebne pripreme
za provođenje ovoga zakona i donijeti odluke o sredstvima fondova za kulturu
u roku od mjesec dana od dana donošenja, a najkasnije do 31. prosinca 1990.
godine, odnosno kad i svoje budžete.

Ne donesu li se budžeti društveno-političkih zajednica do 31. prosinca
1990. godine, skupštine općina, gradske zajednice općina i Sabor Republike
Hrvatske posebnim će odlukama privremeno, dok se ne donesu budžeti, urediti
financiranje kulture u općinama, gradskim zajednicama općina i u Republici.

Članak 20.

Općinske samoupravne interesne zajednice kulture, Udružena samoupravna
interesna zajednica kulture Grada Zagreba i Republička samoupravna interesna
zajednica kulture pripremit će prijedloge programa kulturnog razvitka općina,
Gradske zajednice općina Zagreb i Republike za 1991. godinu u roku od 15
dana od dana donošenja ovoga zakona.

Članak 21.

Izuzetno od odredbe članka 4. stavka 1. ovoga zakona sve društveno-političke
zajednice osigurat će svojim budžetima sredstva fondovima za kulturu za
1991. godinu na temelju programa kulturnog razvitka donijetih prema odredbama
članka 6. i 7. ovoga zakona.

Članak 22.

Do donošenja akta iz članka 8. stavka 3. ovoga zakona, shodno će se
primjenjivati akti samoupravnih interesnih zajednica kulture ako nisu u
suprotnosti s odredbama ovoga zakona.

Članak 23.

Danom stupanja na snagu ovoga zakona prestaje važiti Zakon o samoupravnim
interesnim zajednicama kulture ("Narodne novine", br. 33/83.
i 55/88).

Članak 24.

Ovaj zakon stupa na snagu osmoga dana nakon objave u "Narodnim
novinama".

Klasa: 612-01/90-03/30

Zagreb, 9. studenoga 1990.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Slavko Degoricija, v. r.**

Predsjednik Društveno-političkog vijeća

**Ivan Vekić, v. r.**

Predsjednik Sabora

**dr. Žarko Domljan, v. r.**

Zakon, NN 47/1990-866
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)